Diari Oficial de la Generalitat Valenciana


Sumari del DOGV 2857, del 28-10-1996 (1996/839687)

RESOLUCIÓ de 16 de juliol de 1996, del president de la Comissió Territorial d'Urbanisme d'Alacant, per la qual es fa públic l'Acord de la Comissió Territorial d'Urbanisme de de 29 de setembre de 1995, i que fa referència a l'aprovació definitiva del Pla Especial d'Ordenació del Campus Universitari de la Universitat d'Alacant del municipi de Sant Vicent del Raspeig.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2857

Data del DOGV
:   28-10-1996

Secció del DOGV
:   ALTRES DISPOSICIONS

Número del document
:   1996/839687


Data del document
:   16-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 16 de juliol de 1996, del president de la Comissió Territorial d'Urbanisme d'Alacant, per la qual es fa públic l'Acord de la Comissió Territorial d'Urbanisme de de 29 de setembre de 1995, i que fa referència a l'aprovació definitiva del Pla Especial d'Ordenació del Campus Universitari de la Universitat d'Alacant del municipi de Sant Vicent del Raspeig  
La Comissió Territorial d'Urbanisme, en sessió del dia 29 de setembre de 1995, va adoptar l'acord següent:  
«Vist l'expedient de referència i d'acord amb els següents  
Antecedents de fet  
Primer  
L'Ajuntament, en la sessió plenària de 16 de maig de 1995, en va acordar l'aprovació provisional, després de complir el tràmit d'aprovació inicial, el 9 de març de 1994 i l'exposició pública, per mitjà d'anuncis apareguts en el Diari Oficial de la Generalitat Valenciana el 13 d'abril de 1994 i en un dels diaris de més difusió provincial el 17 de març de 1994, amb la presentació de tres al·legacions, de les quals una va ser estimada.  
Segon  
La documentació està integrada per memòria informativa i justificativa, plànols d'informació i d'ordenació, ordenances, plans d'etapes i estudi economicofinacer.  
Tercer  
Aquest expedient, redactat per al desplegament del Pla General d'Ordenació Urbana de Sant Vicent, té per finalitat l'ordenació del campus universitari, d'acord amb la nova delimitació aprovada el 7 d'abril de 1995 per aquesta Comissió en tràmit de modificació puntual del Pla General d'Ordenació Urbana de Sant Vicent.  
En aquest pla especial es pretén tant l'ordenació del campus universitari preexistent com la integració en el pla dels nous solars incorporats al campus, a fi de possibilitar el creixement de la Universitat d'Alacant fins el límit dels 20.000 a 22.000 alumnes.  
Quart  
Consten en l'expedient els informes sectorial següents:  
1. Informe desfavorable de l'Oficina del Pla de Carreteres de la Conselleria d'Obres Públiques, Urbanisme i Transports, en el qual es proposa la creació de noves vies d'accés a través del terme municipal d'Alacant.   
2. Informe favorable del MOPTMA: "Aquesta Unitat de Carreteres informa favorablement el pla especial indicat, amb la prescripció següent:  
Es grafiaran les línies d'edificació segons l'article 28 de la Llei de Carreteres, amb la distància següent:   
A 50 m de la vora de la calçada més pròxima per a l'autovia A-7 i la via de penetració de Sant Vicent des de la rotonda.  
A 25 m de la vora de la calçada més pròxima per a la rotonda i els ramals de connexió."  
Consideracions tecnicojurídiques  
Primera  
La tramitació s'estimarà correcta d'acord amb el que estableix l'article 116 del text refós de 1992 i els articles del 127 al 130 del Reglament del Planejament, per remissió del 138.2 i 147 del mencionat text legal.  
Segona  
La documentació s'estima completa de conformitat amb l'article 85.2 del text refós de 1992 i els articles del 57 al 63 del Reglament de Planejament, per remissió del 85 del mateix text reglamentari.  
Tercera  
Les determinacions contingudes en aquest expedient es consideren tècnicament admissibles i adequades al fi que es persegueix amb aquest pla especial. En aquest sentit, cal assenyalar que si bé sembla clara la necessitat que es resolga la qüestió sobre els accessos a la Universitat, les solucions que s'aporten des de la Divisió de Carreteres de la Conselleria d'Obres Públiques, Urbanisme i Transports superen amb molt l'àmbit d'aquest pla especial.  
Per això, sense perjudici que s'hagen d'escometre des de les distintes administracions implicades (Universitat, ajuntaments, Conselleria d'Obres Públiques, Urbanisme i Transports, Ministeri d'Obres Públiques, Transports i Medi Ambient) la realització dels estudis i de les propostes necessaris per a donar una solució definitiva a la problemàtica del trànsit a la zona, en la qual conflueixen no solament els accessos de la Universitat, sinó també els accessos a Alacant i a Sant Vicent des de l'autopista, i el que serà la futura autovia que connectarà Alacant amb Ibi-Alcoi i des d'ací fins València per l'interior.  
Aquesta solució ha de plasmar-se en els futurs expedients de planejament que s'haja de tramitar sota la forma de pla especial o de modificació dels plans generals dels municipis afectats, però sense que ara per ara puguen deixar sense viabilitat l'ordenació interior del recinte universitari actual.  
Al mateix temps hauran de complir-se les observacions següents:  
1. Hauran de complir-se les condicions imposades en l'informe emés per la Divisió de Carreteres del MOPTMA.  
2. L'abocament de les aigües pluvials al barranc de les Ovelles requerirà. amb caràcter previ, l'autorització de la Confederació Hidrogràfica del Xúquer.  
Quarta  
La Comissió Territorial d'Urbanisme és competent per a l'adopció d'aquest acord a l'empara de l'article 118.3.c del text refós de la Llei del Sòl i Ordenació Urbana, aprovat per Reial Decret Legislatiu 1/1992, de 26 de juny, i l'article 5 del Reglament dels òrgans Urbanístics de la Generalitat Valenciana, aprovat per Decret 137/90, de 30 de juliol del Consell de la Generalitat Valenciana.  
Vistos els preceptes legals esmentats, la Llei de Règim Jurídic de les Administracions Públiques i del Procediment Administratiu Comú i la resta de disposicions de pertinent aplicació, la Comissió Territorial d' Urbanisme acorda:  
Aprovar definitivament el Pla Especial d'Ordenació del Campus Universitari de la Universitat d'Alacant, i se'n supedita la publicació, i en conseqüència la seua eficàcia, al compliment de les condicions següents:  
1. Hauran de complir-se les condicions imposades en l'informe emés per la Divisió de Carreteres del MOPTMA.  
2. Haurà d'incloure's en el document la necessitat d'obtenir l'autorització de la Confederació Hidrogràfica del Xúquer, amb caràcter previ a l'adjudicació del projecte d'abocament d'aigües pluvials al barranc de les Ovelles.  
Al mateix temps es recorda la necessitat que s'efectue un plantejament conjunt del sistema viari de la zona a fi de resoldre els problemes de trànsit existents bé per mitjà d'un pla especial, bé per mitjà de la modificació del plans generals del municipis afectats.  
El president de la Comissió Territorial d'Urbanisme, el dia 21 de juny de 1996, va dictar la següent resolució:  
"Vist l'acord adoptat per la Comissió Territorial d'Urbanisme en sessió 29 de setembre de 1995, pel qual es va aprovar definitivament l'expedient de referència, i se'n supedita la publicació al compliment d'una sèrie de condicions, així com la documentació presentada per l'Ajuntament el dia 4 de juny de 1996 que complimenta en tots els seus aspectes l'acord de la Comissió. Resolc:  
Ordenar immediatament la publicació de l'esmentat acord d'aprovació definitiva només a efectes de l'entrada en vigor, i es recorda a l'Ajuntament la necessitat que publique íntegrament en el Butlletí Oficial de la Província d'Alacant les ordenances i les normes urbanístiques, a efectes de la seua vigència, de conformitat amb l'article 124 del text refós de la Llei sobre el Règim del Sòl i Ordenació Urbana, aprovat per Reial Decret Legislatiu 1/92, de 26 de juny; l'article 70 de la Llei 7/1985, de 2 d'abril, Reguladora de les Bases de Règim Local, i l'article 59.4 de la Llei 6/94, de 15 de novembre, Reguladora de l'Activitat Urbanística. Així mateix, s'haurà de notificar el contingut de la resolució a tants interessats com apareguen en l'expedient".  
Contra aquest acord, que no posa fi a la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, segons disposen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú, i 23.1 del Reglament dels òrgans Urbanístics de la Generalitat Valenciana.»  
Alacant, 16 de juliol de 1996.- El president de la Comissió Territorial d'Urbanisme: Fernando Modrego Caballero.